钦定古今图书集成/明伦汇编/交谊典/第046卷 > 朱子语类 > 《与安子介书》前人
## 钦定古今图书集成/明伦汇编/交谊典/第046卷 > 朱子语类 > 《与安子介书》前人

“谨具布被一端，奉为令爱送嫁之需。”布被诚至质且
陋矣，然以之而厕于刺绣结缯绫绮、销金缀翠、元朱
错陈之间，则如苇箫土鼓，而与朱弦玉磬、金钟大镛
相答响，乃更足以成文。又如贵介公子，张筵邀客，珠
履貂冠，狐裘豹袖，联翩杂坐，既美且都，而有一山泽
被褐老人，逍遥曳杖其间，乃更足以妆点风景，而不
失其为质且陋也。且夫桓少君之事，兄之所以养成
闺行而出乎习俗之外者，岂足多让古人哉？素辱知
爱，敢以家之所常用者为献，而侑之以辞。不然，亦愿
兄受之而以畀之媵仆之用可也。